“กรภัทร” แนะสอย 8 หุ้นเด่น รับ SET ขาขึ้น คลายกังวล “เพโลซี” เยือนไต้หวัน
“กรภัทร วรเชษฐ์” แนะลงทุน 8 หุ้นเด่น ได้แก่ KCE, IIG, BE8, BGRIM, GULF, GPSC, ADVANC และ INTUCH ชี้ SET วันนี้ (4 ส.ค. 65) อยู่ในช่วงขาขึ้น รับคลายความกังวลจากปม “แนนซี เพโลซี” เดินทางไปเกาหลีใต้แล้ว รวมถึงรับข่าวดีสหรัฐอเมริกาเปิดดัชนีชี้นำเศรษฐกิจปรับตัวดีขึ้น  
“กรภัทร วรเชษฐ์” แนะลงทุน 8 หุ้นเด่น ได้แก่ KCE, IIG, BE8, BGRIM, GULF, GPSC, ADVANC และ INTUCH ชี้ SET วันนี้ (4 ส.ค. 65) อยู่ในช่วงขาขึ้น รับคลายความกังวลจากปม “แนนซี เพโลซี” เดินทางไปเกาหลีใต้แล้ว รวมถึงรับข่าวดีสหรัฐอเมริกาเปิดดัชนีชี้นำเศรษฐกิจปรับตัวดีขึ้น  
4 ส.ค. 2565

นายกรภัทร วรเชษฐ์ ผู้อำนวยการ ฝ่ายวิจัยและบริการการลงทุน บริษัทหลักทรัพย์ โนมูระ พัฒนสิน จำกัด (มหาชน)  เปิดเผยผ่านรายการ “ข่าวหุ้นเจาะตลาด” วันนี้ (4 ส.ค. 65) ว่า ตลาดหุ้นไทยวันนี้ดีดตัวอยู่ในช่วงขาขึ้น โดยประเมินแนวต้าน 1,604 จุด ส่วนแนวรับ 1,585 จุด เหตุจากการคลายความกังวลระยะสั้นจากกรณีที่ “แนนซี เพโลซี” เดินทางจากไต้หวันไปเกาหลีใต้แล้ว
รวมถึงการคลายความกังวลจากภาวะเศรษฐกิจโลกถดถอย หลังสหรัฐอเมริกาเปิดดัชนีชี้นำเศรษฐกิจปรับตัวดีขึ้นจากที่ตลาดคาดการณ์ ประกอบกับคำสั่งซื้อสินค้าคงทนขยายตัวดีขึ้น และราคาน้ำมันดิบที่ปรับฐานลงมา
ทั้งนี้ให้จับตาดูหุ้นกลุ่มเทคโนโลยีวันนี้มีโอกาสสดใส ซึ่งเมื่อย้อนกลับไปดูข้อมูลย้อนหลังในอดีตหากกรณีเกิดสงคราม หรือปัญหาข้อขัดแย้งระหว่างประเทศ หุ้นกลุ่มเทคโนโลยีจะอยู่ในช่วงขาขึ้น เพราะเทคโนโลยีสามารถช่วยในกระบวนการผลิตได้
อย่างไรก็ตามในส่วนของหุ้นเด่นวันนี้ นายกรภัทร แนะนำ คือ KCE, IIG, BE8, BGRIM, GULF, GPSC นอกเหนือจากนั้นยังแนะนำหุ้นที่ควรลงทุนระยะนี้ คือ ADVANC, INTUCH
ส่วนดีลควบรวมระหว่าง TRUE และ DTAC ที่ยังไม่ได้ข้อสรุป นักลงทุนก็ต้องจับตาดูต่อไป แต่คาดว่าน่าจะมีโอกาสได้ไปต่อ ในส่วนของกลยุทธ์การลงทุนระยะสั้น แนะนำว่าหากเข้าใกล้เทนเดอร์ให้ขาย และหากออกห่างเทนเดอร์ก็ให้ซื้อเข้าพอร์ต